**Iarna clipelor solemne**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mai cântă-mi, iubito, cuvinte,

Mai spune-mi povestea de iarnă

Cu albul de-afară ce minte

Că vrea peste noi să se-aștearnă.

Ne-nvăluie clipe solemne,

Ne-așteaptă paharele pline,

Cabana e caldă, iar lemne

Avem cât să ardem destine.

Și poate că-n focul ce arde

Vom pune și timpul din urmă

Cu nopți adormite-n mansarde

Și zile-nșirate în turmă.

Îmi place lumina difuză

Prin care îmi cântă cuvinte

O iarnă-n povestea confuză

Cu vin din aduceri aminte.